CIROGRAPHUM Ego G. Cistercii et ego N. Firmitatis dicti abbates notum facimus presentibus et futuris quod dominus Bartholomeus sacerdos de Beligne quandam vineam emit que fuit domini Cristiani de Alossa pro centum et VIII libris et aliam a domino Raimundo de Curbinni pro VII libris et VI solidis et aliam que est in Butera pro XVI libris. Has vineas dedit idem B. ecclesie Cisterciensis in perpetuam elemosinam ita quod fratres Cistercienses eas excolent et ipse in diebus suis medietatem fructus percipiet et si ei necessitas institerit in arbitrio eius erit de fructu vinearum plus accipere et fratres Cistercienses post decessum eius tam vineas quam fructus earum in perpetuum possidebunt. Preterea viginti duas libras apud Cistercium depositas et quicquid adquisierit eidem ecclesie in elemosinam dedit. Ego autem G. abbas Cistercii et fratres mei devotionem eius attendentes concessimus ei ut cum ad nos venerit etiam in habitu seculari plenarie percipiet domus nostre subsidia tam in temporalibus quam in spiritualibus sicut ex nobis solet aliquis plenius accipere. Et ut hoc ratum et firmum permaneat ego G. Cistercii et ego N. Firmitatis dicti abbates ad petitionem ipsius Bartholomei prefatam eius elemosinam et factam illi concessionem per appositionem siggillorum nostrorum presenti carta confirmamus. Huius rei testes sunt : domnus Symon abbas de Crista, Audo prior Cistercii, Pontius cellerarius, Robertus, Bartholomeus et Milo socii eius, Nicholaus grangiarius, Martinus de Fixe, Henricus de Aceaus, Gillebertus Walensis monachi Cistercii, Cristianus magister pastorum, Garinus magister de Crispeiis, Lambertus magister de Desten, Oggerius magister de Belna, Petrus de Basseio magister de Alossa, Germanus magister de Murisaut conversi Cistercii. Actum est hoc anno Dominice Incarnationis millesimo ducentesimo.